............ sz. napirend

**E L Ő T E R J E S Z T É S**

**a Képviselő-testület 2022. május 31-ei rendes ülésére**

**Tárgy:** Csatlakozás a „Passzold vissza, Tesó” mobiltelefon visszagyűjtő kampányhoz

**Készítette:** ………………………….

Andóczi –Balogh Mária

titkárságvezető s.k.

**Látta:** ............................................

dr. Szalai Tibor

jegyző

...........................................

dr. Silye Tamás

jogi igazgató

A napirend tárgyalása zárt ülést nem igényel.

**Tisztelt Képviselő-testület!**

A hulladékról szóló 2012. évi CLXXXV. törvény (a továbbiakban: Hulladéktörvény) bevezetőjében kiemelésre került többek között, hogy célunk a környezet és az emberi egészség védelme, a környezetterhelés mérséklése, a természeti erőforrásokkal való takarékos gazdálkodás, az erőforrás-felhasználás hatásainak csökkentése, hatékonyságának javítása, a versenyképesség hosszú távú biztosítása és a körforgásos gazdaság felé történő átmenet céljából a hulladékképződés megelőzése vagy csökkentése. Ugyan így kiemelt célként nevezi meg a törvény a képződő hulladék káros hatásainak megelőzését, mennyiségének, illetve veszélyességének csökkentését, továbbá a használt termékek újra használatát, a fogyasztási láncban szereplő anyagok termelési-fogyasztási körforgásban tartását, valamint a hulladék minél nagyobb arányú anyagában történő hasznosítását és ártalmatlanítását.

A Hulladéktörvény 7. § (1) bekezdése a hulladékképződés megelőzése és a hulladékgazdálkodás során a tevékenységek elsőbbségi sorrendjét is megállapítja, mely szerint amennyiben a hulladékképződés megelőzése, valamint a hulladék újrahasználatra való előkészítése nem lehetséges, a hulladékhierarchiában a következő folyamat a hulladék újrafeldolgozása.

Budapest Főváros II. kerületi Önkormányzata kiemelt figyelmet fordít a környezet védelemére. Jelen előterjesztés nem csak a környezet védelmének érdekében tett erőfeszítéseink megvalósítását segíti elő, hanem egy civil szervezet kampányához való csatlakozással a saját kommunikációs csatornáit használva e kezdeményezést széles körben eljuttatja a kerület lakosaihoz is.

Ma már szinte minden háztartásban nagyon sok olyan mobiltelefon található, amely vagy működésképtelen, vagy javítása sokkal többe kerül, mint egy új, jóval modernebb készülék megvásárlása. Ugyanakkor ezek a telefonok olyan anyagok forrásai lehetnek, melyek szakszerűen szétbontva és újrafelhasználva nem csak a hulladékterhelést csökkentik, hanem visszakerülve az anyagkörforgásba, jelentősen csökkenhetik az új készülékek előállításához szükséges bányászati tevékenységet.

A Jane Goodall Intézet vezetésével (a KÖVET Egyesület, a Védegylet és az Afrikáért Alapítvány partnerségében) 2022-ben ötödik évét folytatja a „Passzold vissza, Tesó!" mobiltelefon visszagyűjtő kampányt. A kampány célja, hogy a magyar háztartásokban használt, de használaton kívülre került mobiltelefonokat minél nagyobb mennyiségben visszagyűjtsük. A visszagyűjtött telefonokat a körforgásos gazdaság elvei szerint feldolgozzák, és az így kinyert értékes fémeket újrahasznosítják. Amennyiben a fémek újrahasznosítása nagyobb mennyiségben valósul meg, akkor az előállításukhoz szükséges ércek bányászata várhatóan csökkenni fog, így megóvhatóak például a kongói főemlősök, élőhelyük és a helyi lakosság érdekei.

A kampány nem csak a környezetterhelést csökkenti, hanem munkahelyeken és oktatási intézményekben egyaránt alkalmas fenntarthatósági szemléletformálásra is. A Jane Goodall Intézet a gyűjtésbe a budapesti kerületi önkormányzatokat, ügyfeleiket, és az önkormányzati tulajdonú vállalatok, intézmények dolgozóit partnerként vonja be.

A kampány során a szervezők biztosítják a mobiltelefon gyűjtődobozokat és a kampány egységes kommunikációs arculatát.

Budapest Főváros II. Kerületi Önkormányzat a mobiltelefon visszagyűjtő kampányához való csatlakozáshoz előzetesen jelezte szándékát a Fény Utcai Piac Kft., a II. Kerületi Kulturális Közhasznú Nonprofit Kft. és több önkormányzati fenntartású óvoda is.

A kampány nyitott, ahhoz bármely kerületi intézmény csatlakozhat.

A gyűjtés Jane Goodall Intézet által biztosított gyűjtődobozokban történik, ezekbe lehet belehelyezni a háztartások fiókjaiban kallódó, nem használható vagy nem használt telefonokat.

A kampány során a Budapest Főváros II. Kerületi Önkormányzat kommunikációs felületein hírt ad a kampányban való részvételről, s felvilágosító, tájékoztató kommunikációs kampánya során felhívja a munkatársak és a lakosság figyelmét az akcióhoz kapcsolódás lehetőségére.

Emellett szélesebb körben megismerteti az akció jelentőségét, a kampányhoz tartozó plakátot kihelyezi, a kampányidőszak zárásakor az összegyűlt mobiltelefonokat eljuttatja a szervezőkhöz.

A „Passzold vissza, Tesó” mobiltelefon visszagyűjtő kampányhoz való csatlakozásnak, illetőleg a mobiltelefonok visszagyűjtésének nincs költségvetési vonzata.

Kérem a Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

A Képviselő-testület úgy dönt, hogy a Budapest Főváros II. Kerületi Önkormányzat csatlakozik a környezeti fenntarthatóságot, a környezet védelmét elősegítő „Passzold vissza, Tesó!" mobiltelefon visszagyűjtő kampányhoz. A Képviselő – testület gyűjtési pontnak kijelöli a 1023 Budapest, Margit utca 7. szám alatti épületben lévő Központi Ügyfélszolgálati irodát. A kampányhoz csatlakozó Fény Utcai Piac Kft. és a II. Kerületi Kulturális Közhasznú Nonprofit Kft., akik saját hatáskörben jelölik ki a gyűjtési pontokat.

A Képviselő-testület felkéri a polgármestert, hogy a kampány során az önkormányzat kommunikációs felületein adjon hírt a kampányban való részvételéről, s hívja fel a munkatársak és a kerület lakossága figyelmét az akcióhoz kapcsolódás lehetőségére.

A Képviselő-testület felkéri a polgármestert, hogy a továbbiakban a kampányhoz kapcsolódó önkormányzati intézmények esetében gondoskodjon a gyűjtődobozok kihelyezéséről és kommunikációs felületein adjon hírt az adott intézmény csatlakozásáról is.

**Felelős**: Polgármester

**Határidő:** 2022. december 31.

*A határozati javaslat elfogadása egyszerű többségű szavazati arányt igényel.*

**Budapest, 2022. május 20.**

**Őrsi Gergely**

Polgármester